Füsioterapeut

Füsioterapeut (inglise keeles "physiotherapist") on kõrgharidusega vastava teoreetilise ning praktilise väljaõppe saanud spetsialist, kes tegeleb liigutuste funktsiooni hindamise ja taastamisega. Eestis ei ole kõigil füsioterapeutidena töötavatel füsioterapeutidel erialane kõrgharidus ja kehtiv kutsetunnistus. 
Millega tegeleb füsioterapeut.
Füsioterapeut hindab tugi- ja liikumisaparaadi seisundit ning koostab patsiendi vajadustele vastava ja jõukohase raviprogrammi. Füsioterapeudi ülesannete hulka kuulub raviprotsessi jälgimine ja vajaduse korral eelnevalt koostatud programmi muutmine. 
Füsioterapeudi poole ei pea tingimata pöörduma kindla probleemiga. Kasuks tuleb rutiinne kontroll, et veenduda, kas füüsiline võimekus vastab kliendi eesmärkidele. Füsioterapeut kaalub kõiki kättesaadavaid ravivõtteid ning teeb vastavalt hindamistulemustele otsuse, mis aitaks inimesel võimalikult kiiresti paraneda.
Füsioterapeudi tööülesanded.
Füsioterapeudi tööülesanded on kliendi funktsionaalsete võimete hindamine ja parandamine, kliendi nõustamine, töö dokumenteerimine ning abivahendite kohandamine. Kliendi funktsionaalsete võimete parandamiseks kasutab ta kehalisi harjutusi (rööbaspuudel, matil, teraapiapallil, basseinis), massaaži ja erinevaid füüsikalise ravi meetodeid. Füsioteraapia protsess koosneb etappidest: füsioterapeutiline hindamine, füsioteraapia planeerimine ja rakendamine ning seatud eesmärkide täitmise hindamine. Füsioteraapia eesmärk on ennetada, leevendada või korrigeerida liikumispiiranguid ja funktsionaalseid häireid, mis võivad olla tingitud erinevatest terviseprobleemidest, vigastustest, operatsioonidest või vananemisest.
Füsioterapeudi poole pöördutakse tavaliselt sooviga probleeme ennetada, neid ravida või aru saada, miks ja kuidas tekivad korduvad vigastused. Põhjalik hindamine on eduka raviseansi ja paranemisprotsessi alustala. Seetõttu on füsioterapeudi esmane tööetapp hindamine, millega saab tuvastada murekohad ning leida sobivad ravivõimalused.
Füsioterapeudid kasutavad erinevaid meetodeid ja harjutusi, et aidata patsientidel taastada või parandada lihasjõudu, liikuvust, tasakaalu ja koordinatsiooni. Lisaks tegelevad nad valu leevendamisega ning õpetavad patsientidele eneseabiharjutusi ja -strateegiaid, et säilitada või parandada nende üldist elukvaliteeti.
Füsioterapeudid võivad töötada erinevates tervishoiuasutustes, sealhulgas haiglates, kliinikutes, taastusravikeskustes, spordimeditsiini valdkonnas või iseseisva praktikuna. Nende tegevus on suunatud mitmesuguste patsientide - laste, täiskasvanute ja eakate, abistamisele erinevate terviseprobleemide korral.
Statsionaarne füsioteraapia.
Statsionaarset füsioteraapiat läheb vaja patsientidel, kes lähevad haiglasse operatsioonile. Statsionaarse ravi korral jääb inimene haiglasse arstide järelevalve alla ööpäevaks. Kui patsient tuleb haiglasse, siis selgitatakse talle, millises seisundis on ta tõenäoliselt pärast operatsiooni ja millise iseloomuga operatsioon teda ees ootab. Lisaks saab ta infot mida tuleb edasi teha pärast lõikust. Füsioterapeut aitab pärast operatsiooni patsiendil taastuda ja õpetab patsiendile selgeks esimesed kiireimaks taastumiseks vajalikud harjutused.
Tegevusluba.
Kui Eestis soovitakse osutada füsioteraapia teenust siis on füsioterapeudi tegevusluba kohustuslik. Seda sõltumata kas teenust osutatakse Tervisekassa rahastusel või patsiendile tasulisena. 
Füsioterapeutide patsiendikindlustus.
Alates 1. novembrist 2024 on Eestis kohustuslik patsiendikindlustus ehk tervishoiutöötaja kohustuslik vastuskindlustus. Seaduse kohaselt on kõigil tervishoiuteenuse osutajatel (sh füsioterapeutidel) kohustus sõlmida kohustuslik vastutuskindlustuse leping sellest 30 päeva jooksul ehk 1. detsembriks 2024. 
Füsioterapeudi haridus.
Eestis saab füsioterapeudi hariduse omandada Eesti Tervishoiukõrgkoolis ja Tartu Ülikoolis. Tartu Ülikooli bakalaureuseõppe lõpetanu saab füsioterapeudi kutse (tase 6). Diplom annab õiguse töötada füsioterapeudina nii kliinilises keskkonnas kui ka erasektoris. Eesti Tervishoiukõrgkooli lõpetanud ja rakenduskõrghariduse diplomi saanuna on füsioterapeudil võimalik asuda erialasele tööle füsioterapeudina. 
Füsioterapeudi kutsetunnistuse kehtivus.
Füsioterapeudi kutsetunnistuse kehtivuse aeg on 5 aastat, pärast seda tuleb füsioterapeudil taotleda uut kutsetunnistust. Kutsetunnistuse andmise kord on kinnitatud Tervishoiu Kutsenõukogu poolt 29. mais 2020. aastal.